b'\n_START_ARTICLE_\nThomas Clayhills\n_START_PARAGRAPH_\nThomas Wilhelm Clayhills  (3. maaliskuuta 1844 Tampere \xe2\x80\x93 20. toukokuuta 1908 Tampere) oli suomalainen apteekkari._NEWLINE_Clayhillsin vanhemmat olivat Tallinnassa syntynyt, alun perin skotlantilaista sukua edustanut kauppias Thomas Clayhills (1789\xe2\x80\x931856) ja Helena Jyl\xc3\xa9n (1801\xe2\x80\x931872). Clayhills opiskeli apteekkialaa Suomessa ja Pietarissa ja valmistui farmaseutiksi 1863 ja proviisoriksi 1872.  ja muutti Tampereelle 1874 kun h\xc3\xa4n sai sielt\xc3\xa4 kaupungin toisen apteekin apteekkioikeudet. Clayhills piti apteekkia vuoteen 1893 saakka jolloin h\xc3\xa4n myi sen. H\xc3\xa4n oli Tampereen kaupunginvaltuuston j\xc3\xa4senen\xc3\xa4 1877\xe2\x80\x931882 ja 1886\xe2\x80\x931889._NEWLINE_Clayhills piti alun perin apteekkiaan Kauppakadun ja nykyisen N\xc3\xa4silinnankadun kulmassa olleessa puutalossa. H\xc3\xa4n rakennutti vuonna 1882 Keskustorin laidalle Kauppakadun ja Aleksis Kiven kadun kulmaan Sandbergin talona tunnetun arkkitehti Frans Ludvig Caloniuksen suunnitteleman kolmikerroksisen kivitalon jota laajennettiin my\xc3\xb6hemmin 1891 ja 1897. Talo sai nimens\xc3\xa4 siihen vuokralaiseksi tulleen Wilhelm Sandbergin rautakaupan mukaan. Clayhills piti talossa apteekkia ja asui my\xc3\xb6s itse talossa. H\xc3\xa4n myi talon vuonna 1906 Rudolf Winterille. _NEWLINE_Tampereen ensimm\xc3\xa4inen 16 tilaajan puhelinkeskus sijaitsi Sandbergin talossa, ja se otettiin k\xc3\xa4ytt\xc3\xb6\xc3\xb6n 26. toukokuuta 1882. Ensimm\xc3\xa4inen puhelinjohto oli jo vedetty maalis-huhtikuun vaihteessa 1882 talossa sijainneesta Clayhillsin apteekista Pyynikin ravintolaan. _NEWLINE_Clayhills perusti 1877 Tampereelle kaupungin ensimm\xc3\xa4isen kivenn\xc3\xa4isvesitehtaan._NEWLINE_Thomas Clayhills oli naimisissa Ellen Maria Indr\xc3\xa9nin kanssa. Heid\xc3\xa4n poikansa oli j\xc3\xa4\xc3\xa4k\xc3\xa4rieverstiluutnantti Allan Clayhills.'